Actualment, entre un 7,1% i un 10% dels àrabs són cristians, juntament amb altres minories de la zona, i constitueixen el 5,5% de la població total del Proper Orient, però la seva distribució és molt desigual. Al Líban hi ha la concentració de cristians més gran del Món Àrab, entorn del 39%. A Síria arriben al 16% de la població. A l'antiga Palestina britànica s'estima que es va arribar a un màxim del 25%, però actualment s'ha baixat fins al 3,8% principalment a causa de l'èxode palestí de 1948. Actualment, en aquest mateix àmbit, a Cisjordània són un 8% i a la Franja de Gaza tan sols el 0,8%, mentre que a Israel els àrabs cristians són l'1,7% (aproximadament el 9% de la població palestina de l'Estat d'Israel). A Iraq actualment els cristians són només un 2%, després de la forta davallada després de la Guerra del Golf. A Jordània són el 6% i a Egipte el 10% (coptes).